google/wiki40b huggingface dataset:
Διαδρομή Αγίου Ιακώβου της Κομποστέλα

Η Διαδρομή του Αγίου Ιακώβου της Κομποστέλα (ισπανικά: El Camino de Santiago,  γαλλικά: Chemin de St–Jacques, αγγλικά: Way of St. James) είναι η διαδρομή, δια μέσου πολλών πόλεων της Ευρώπης, του προσκυνήματος στον Καθεδρικό Ναό του Σαντιάγο δε Κομποστέλα στη Γαλικία της βορειοδυτικής Ισπανίας, όπου βρίσκονται θαμμένα τα ιερά λείψανα του Αποστόλου Ιακώβου.
Ο Άγιος Ιάκωβος, ψαράς στη θάλασσα της Γαλιλαίας και πρεσβύτερος αδελφός του Ιωάννη του Ευαγγελιστή, ήταν ένας από τους δώδεκα μαθητές του Χριστού, ο οποίος μαρτύρησε στην Ιερουσαλήμ το 44 περίπου μ. Χ., με διαταγή εκτέλεσης του Ηρώδη Αγρίππα Α'. Κατά τη διάρκεια του 7ου αιώνα, τα οστά του μεταφέρθηκαν από κάποιους μοναχούς στην Ισπανία. Το 813 βρέθηκε ένας τάφος στο Παδρόν, γειτονική πόλη του Σαντιάγο δε Κομποστέλα, ο οποίος λέγεται, σύμφωνα με το θρύλο, ότι υποδείχθηκε από τη θεία αποκάλυψη ως ο τάφος του Αγίου Ιακώβου.
Η ανακάλυψη του λειψάνου του αγίου στην περιοχή αυτή της χριστιανικής Ισπανίας έκανε την πόλη τόπο προσκυνήματος. Ο σεβασμός προς τον άγιο ξεκίνησε την εποχή των Φράγκων, οπότε ο Άγιος Ιάκωβος (Σαντιάγο στα ισπανικά) έγινε προστάτης άγιος της Ιβηρικής Χερσονήσου. Πάνω στον τάφο του ανεγέρθηκε αρχικά πλίνθινη και κατόπιν λιθόκτιστη εκκλησία και η πόλη Σαντιάγο δε Κομποστέλα έγινε κατά τους μεσαιωνικούς χρόνους ο σημαντικότερος τόπος προσκυνήματος, μετά την Ιερουσαλήμ και τη Ρώμη. Η πόλη καταστράφηκε ολοκληρωτικά το 997 από τους Μαυριτανούς, εκτός από τον τάφο του Αγίου Ιακώβου. Το 1078 ανεγέρθηκε ο σημερινός καθεδρικός ναός του Σαντιάγο δε Κομποστέλα, όπου σε μια κρύπτη πίσω από την Αγία Τράπεζα υπάρχει το μνήμα του Αγίου Ιακώβου.
Κατά τη διάρκεια του 11ου αιώνα, η προσέλευση των προσκυνητών στο Σαντιάγο δε Κομποστέλα ήταν τόσο μεγάλη, ώστε ο ναός θεωρήθηκε ο πιο δημοφιλής από όλους τους προορισμούς χριστιανικού προσκυνήματος. Οι πιστοί συνέρρεαν από ολόκληρη την Ευρώπη για να προσκυνήσουν τον τάφο του Αγίου Ιακώβου. Ήταν έθιμο να στερεώνουν στα καπέλα τους όστρακα αχιβάδων, τις «αχιβάδες των προσκυνητών», για να υποδηλώσουν ότι είναι προσκυνητές που κατευθύνονταν προς το Σαντιάγο δε Κομποστέλα. Οι προσκυνητές σφράγιζαν το τέλος του προσκυνήματός τους, αγγίζοντας με τα χέρια τους κάποιον από τους στύλους του ναού.
Στις καθιερωμένες διαδρομές των προσκυνητών προς το Σαντιάγο δε Κομποστέλα (γαλλικά: Chemin de Saint-Jacques de Compostelle) υπήρχαν σύμβολα της διαδρομής και καταλύματα για τους ταξιδιώτες, τα οποία ήταν καταγραμμένα σε καταλόγους, ανάλογα με το δρομολόγιο, οι οποίοι αποτελούσαν ένα είδος ταξιδιωτικού οδηγού. Πολλοί προσκυνητές επισκέπτονται και σήμερα την πόλη του Σαντιάγο δε Κομποστέλα στη γιορτή του Αγίου Ιακώβου στις 25 Ιουλίου.
DreamWorks

Ιστορία

Ιδρυμένη το 1994, με $33 εκατομμύρια από κάθε ιδρυτή και $500 εκατομμύρια από τη Microsoft, η DreamWorks S.K.G. (τα αρχικά S.K.G. προκύπτουν από τα αρχικά των επιθέτων των ιδρυτών Spielberg, Katzenberg και Geffen) κυκλοφόρησε την πρώτη της ταινία με τον τίτλο "Ο Ειρηνοποιός" το 1997.
Το 1999 και το 2000, δύο παραγωγές της DreamWorks κέρδισαν συνεχόμενα Όσκαρ καλύτερης ταινίας. Πρόκειται για τις ταινίες American Beauty και  Μονομάχος
Η εταιρεία DreamWorks Records δεν απέφερε το αναμενόμενο κέρδος και πολύ γρήγορα πουλήθηκε, ενώ λίγο αργότερα έκλεισε όταν ο σημαντικότερος καλλιτέχνης της, Τόμπι Κιθ, αποφάσισε να αποχωρήσει ιδρύοντας δική του εταιρεία.
Οι ταινίες της DreamWorks ωστόσο έχουν αποδειχθεί εξαιρετικές εισπρακτικές επιτυχίες, ιδιαίτερα αυτές των κινουμένων σχεδίων.
Σησαμία Σερρών

Γεωγραφία - Ιστορία

Η Σησαμία βρίσκεται προς τα δυτικά όρια με τις Περιφερειακές Ενότητες Κιλκίς και Θεσσαλονίκης, δίπλα και νότια του ποταμού Στρυμόνα. Είναι κτισμένη στον κάμπο των Σερρών, ανάμεσα στα χωριά Δημητρίτσι (Β.), Αγία Παρασκευή (Ν.-ΝΑ.), Νικόκλεια (Ν.) και Βέργη (Δ.). Απέχει 9,5 χλμ. ΒΔ. της Νιγρίτας και 20,5 χλμ. ΝΔ. των Σερρών. Το χωριό αναφέρεται επίσημα το 1920, μετά την απελευθέρωση, στο ΦΕΚ 2Α - 04/01/1920 ως Αβδαμάλ να ορίζεται έδρα της ομώνυμης κοινότητας. Το 1927 με το ΦΕΚ 179Α - 30/08/1927 μετονομάστηκε σε Σησαμία. Σύμφωνα με το σχέδιο Καλλικράτης αποτελεί την Τοπική Κοινότητα Σησαμίας που υπάγεται στη Δημοτική Ενότητα Βισαλτίας του Δήμου Βισαλτίας και σύμφωνα με την απογραφή του 2011 έχει πληθυσμό 329 κατοίκους.
Τοξίνη

Εύρεση πληροφοριών για τις τοξίνες

Το πρόγραμμα πληροφοριών για την τοξικολογική και περιβαλλοντική υγεία στην  Εθνική Βιβλιοθήκη Φαρμάκων των ΗΠΑ διατηρεί έναν ιστότοπο με εκτεταμένες πληροφορίες για την τοξικολογική και περιβαλλοντική υγεία που περιλαμβάνει πρόσβαση σε πηγές σχετικές με τις τοξίνες που παράγεται από το TEHIP και από άλλους κυβερνητικούς οργανισμούς. Αυτός ο ιστότοπος περιλαμβάνει συνδέσμους σε βάσεις δεδομένων, βιβλιογραφίες, μαθήματα και άλλες επιστημονικές και καταναλωτικές πηγές. Το TEHIP είναι επίσης υπεύθυνο για το δίκτυο τοξικολογικών δεδομένων (Toxicology Data Network - TOXNET), ένα ολοκληρωμένο σύστημα βάσεων δεδομένων σχετικών με την τοξικολογική και περιβαλλοντική υγεία που είναι διαθέσιμα δωρεάν στο διαδίκτυο.

Υπολογιστικές πηγές για την πρόβλεψη τοξικών πεπτιδίων και πρωτεϊνών

Ένα από τα εμπόδια στη θεραπεία με βάση πεπτίδια/πρωτεΐνες είναι η τοξικότητά τους. Πρόσφατα, μοντέλα προσομοίωσης για την πρόβλεψη της τοξικότητας των πεπτιδίων και των πρωτεϊνών, προβλέπουν την τοξικότητα με λογικά καλή ακρίβεια. Τα μοντέλα πρόβλεψης βασίζονται σε τεχνικές εκμάθησης μηχανής και ποσοτικούς πίνακες που χρησιμοποιούν διάφορες ιδιότητες των πεπτιδίων. Το εργαλείο πρόβλεψης είναι ελεύθερα προσβάσιμο στο κοινό με τη μορφή διακομιστή δικτύου - ToxinPred στο http://crdd.osdd.net/raghava/toxinpred/.

Εσφαλμένη χρήση του όρου

Όταν δεν χρησιμοποιείται τεχνικά, ο όρος "τοξίνη" εφαρμόζεται συνήθως σε κάθε τοξική ουσία, αν και ο όρος τοξική ουσία θα ήταν πιο κατάλληλος. Οι τοξικές ουσίες που δεν έχουν άμεσα τοξικολογική προέλευση ορίζονται επίσης ως δηλητήρια και πολλοί μη ειδικοί χρησιμοποιούν αυτόν τον όρο όταν αναφέρονται σε τοξικές ουσίες γενικά.
Στον τομέα της εναλλακτικής ιατρικής ο όρος χρησιμοποιείται συχνά για να αναφερθεί σε οποιαδήποτε ουσία υποστηρίζεται ότι μπορεί να προκαλέσει πρόβλημα υγείας, με εύρος από ίχνη ποσοτήτων παρασιτοκτόνων μέχρι συνηθισμένες τροφές όπως εξευγενισμένη ζάχαρη ή πρόσθετα τροφίμων (Food additive) όπως το γλουταμινικό μονονάτριο (MSG).
Αρχή διατήρησης της ορμής

Σύμφωνα με την αρχή διατήρησης της ορμής (Α.Δ.Ο.) το διανυσματικό άθροισμα των ορμών ενός συστήματος σωμάτων παραμένει πάντα σταθερό, αν η συνισταμένη των εξωτερικών δυνάμεων είναι μηδέν.
Η ορμή ενός σώματος είναι διανυσματικό μέγεθος πού είναι ίσο με το γινόμενο της μάζας ενός σώματος επί την στιγμιαία ταχύτητά του.
Η αρχή της διατήρησης της ορμής είναι απόρροια της ομογένειας του χώρου, δηλαδή της συμμετρίας του ως προς τις χωρικές μετακινήσεις των σωμάτων.
Εάν ΣF=0, τότε P:σταθερό,άρα Pαρχ=Pτελ => m(μάζα) x(επί) ναρχ(αρχική ταχύτητα)=m x vτελ(τελική ταχύτητα)
Η συνολική δύναμη που ασκείται στο σώμα πού δέχεται μονάχα εσωτερικές δυνάμεις είναι ίση με: ΣF=ΔP/ΔΤ
Αντώνης Διαματάρης

Βιογραφία

Γεννήθηκε το 1950 στο χωριό Θάνος της Λήμνου. Μετανάστευσε την Αμερική το 1968 και αποφοίτησε από το πανεπιστήμιο Κολούμπια το 1977. Είναι παντρεμένος με δύο παιδιά και ζούσε στη Νέα Υόρκη. 
Είναι ο εκδότης της εφημερίδας της ομογένειας Εθνικός Κήρυκας από το 1978 μέχρι σήμερα. Τον Ιανουάριο του 2017 ενεπλάκη σε διαμάχη με τον πρώην υπουργό Εθνικής Άμυνας, Πάνο Καμμένο. 
Στις 9 Ιουλίου 2019 ορίστηκε υφυπουργός Εξωτερικών, αρμόδιος για θέματα Απόδημου Ελληνισμού, στην κυβέρνηση του Κυριάκου Μητσοτάκη.
Πείθων του Αγήνορα

Ινδική επικράτεια

Ο Πείθων σημείωσε πολλές στρατιωτικές επιτυχίες κατά τις εκστρατείες στην Ινδία, και πρωτοαναφέρεται ως διοικητής τάγματος φάλαγγας τον Ιανουάριο του 325 π.Χ. στην εκστρατεία κατά των Μαλλών στο δυτικό Παντζάμπ. Μετά τις επιτυχίες του αυτές, ο Αλέξανδρος τον διόρισε αντιβασιλέα της περιοχής του Ινδού γύρω στο 325 π.Χ.. Η περιοχή βρισκόταν ανάμεσα στη σύζευξη των ποταμών Ινδό και Ακεσίνη (σημερινός Τσενάμπ) και έως την θάλασσα στα νότια, στα ανατολικά δε της περιοχής οι Παροπαμισάδες διαχειρίζονταν από τον Οξυάρτη, πατέρα της Ρωξάνης, και στα βόρεια διοικούσε ο Φίλιππος (γιος του Μαχάτα). Αργότερα, ο Πείθωνας κατέστειλε την εξέγερση του Ινδού βασιλιά Μουσικάνου στην κορυφή του Ινδού ποταμού, καταστρέφοντας τις πόλεις που ήλεγχε, και πουλώντας τους κατοίκους των πόλεων αυτών ως σκλάβους.
Η θέση του Πείθωνα επιβεβαιώθηκε με τη Συμφωνία της Βαβυλώνας το 323 π.Χ. μετά τον θάνατο του Αλέξανδρου, καθώς και δύο χρόνια αργότερα με τη Συμφωνία του Τριπαράδεισου το 321 π.Χ., όπου ο Πείθωνας θα διαχειριζόταν την περιοχή πέρα από το Ινδοκούς, ανάμεσα στους άλλους σατράπες της περιοχής, Οξυάρτη στα ανατολικά, και τους Ινδούς Πώρο και Ταξίλη στις περιοχές γύρω από τον Ινδό ποταμό και την πρωτεύουσα της περιοχής Πάταλα.
Σύμφωνα με άλλες πηγές, κάποια στιγμή διορίστηκε επίσης και σατράπης του Παντζάμπ.

Απώλεια εδαφών

Το 317 π.Χ., ένας άλλος Μακεδόνας αξιωματικός με το όνομα Πείθων, ο σατράπης της Μηδίας, προσπάθησε να θέσει υπό τον έλεγχο του τους παραπάνω σατράπες στα ανατολικά της αυτοκρατορίας. Τα Μακεδονικά στρατεύματα στην Ινδία στάλθηκαν να τον αντιμετωπίσουν, αποδυναμώνοντας έτσι τις άμυνες των Ελληνικών θέσεων απέναντι στην υπόλοιπη Ινδική επικράτεια, και ένα χρόνο αργότερα ο Πείθωνας (γιος του Αγήνορα) αποχώρησε από την Ινδία το 316 π.Χ. για την Βαβυλώνα. 
Σε αυτό το χρονικό σημείο, ο Τσαντραγκούπτα Μαουρύα, ξεκίνησε την επέκταση του βασιλείου του από τον Γάγγη προς τα βορειοδυτικά, κατακτώντας τις περιοχές που έλεγχαν οι Μακεδόνες και οι σύμμαχοι τους και αφού προηγουμένως είχε φροντίσει οι τοπικοί άρχοντες τους να δολοφονηθούν. Αργότερα, ο Τσαντραγκούπτα αντιμετώπισε τον ίδιο τον Σέλευκο ο οποίος εκστράτευσε εναντίον του, και κατάφερε να τον κερδίσει στις μάχες κοντά στον Ινδό ποταμό. Σύντομα σύναψε συμμαχία μαζί του και παντρεύτηκε την κόρη του Σέλευκου, ώστε να σταθεροποιηθεί η ειρήνη. Ο Τσαντραγκούπτα θεωρείται ως ένας από τους μεγαλύτερους Ινδούς βασιλιάδες όλων των εποχών, και ήταν αυτός που ένωσε την Ινδία σε ενιαίο κράτος για πρώτη φορά.

Σατράπης της Βαβυλώνας (315-312 π.Χ.)

Το 315 π.Χ., ο Πείθων του Αγήνορα, διορίστηκε σατράπης της Βαβυλωνίας από τον Αντίγονο τον Μονόφθαλμο, και συμμετείχε στην πλευρά του στην διαμάχη εναντίον του Κάσσανδρου και Πτολεμαίου το 314 π.Χ.. Ο Πείθων ήταν υπό τη διοίκηση του Νέαρχου, πρώην ναύαρχο του Αλέξανδρου, ο οποίος με τη σειρά του καθοδηγούνταν από τον Δημήτριο τον Πολιορκητή, γιό του Αντίγονου. Στη Mάχη της Γάζας το φθινόπωρο του 312 π.Χ., η Ελληνιστική Αίγυπτος του Πτολεμαίου ήταν η νικήτρια της πολεμικής σύγκρουσης, κατά την διάρκεια της οποίας ο Πείθων σκοτώθηκε.
Άδωνις

Η λατρεία του Άδωνη σε άλλους πολιτισμούς

Η λατινική Βιβλική μετάφραση Βουλγάτα αποδίδει τον Θαμμούζ (Ο') ή Ταμμούζ (Μασοριτικό κείμενο) του βιβλίου του Ιεζεκιήλ (8:14) ως «Άδωνη» (Adonidem, Vg), ταυτίζοντας έτσι τη βαβυλωνιακή θεότητα με τον Άδωνη της αρχαιοελληνικής λατρείας. Ο Ωριγένης δηλώνει ότι "εκείνον που οι Έλληνες ονομάζουν Άδωνη, ονομάζεται Θαμμούζ από τους Εβραίους και τους Σύρους" και ότι οι λάτρεις του γιόρταζαν κάθε χρόνο το θάνατό του με θρήνους και κατόπιν την ανάστασή του με χαρούμενες τελετές. Παρόμοιες αναφορές κάνουν οι εκκλησιαστικοί συγγραφείς Ιερώνυμος, Κύριλλος και Πορφύριος. Στο αρχαιοαιγυπτιακό πάνθεον ταυτιζόταν με τη λατρεία του Όσιρι, συζύγου της Ίσιδας, ενώ στην χανανιτική λατρεία με τον Βάαλ. Οι μαρτυρίες φανερώνουν ότι η συγκεκριμένη λατρεία εξακολουθούσε να υφίσταται ακόμη και κατά τον Μεσαίωνα.
Cmp (Unix)

Το cmp είναι ένα εργαλείο γραμμής εντολών για το Unix και την οικογένεια λειτουργικών συστημάτων βασισμένων σε αυτό. Συγκρίνει δύο αρχεία οποιουδήποτε τύπου και τυπώνει το αποτέλεσμα την έξοδο (standard output). Κανονικά το cmp δεν τυπώνει τίποτα αν τα αρχεία είναι ίδια, ενώ αν διαφέρουν τυπώνει το byte και τον αριθμό της γραμμής που βρέθηκε η πρώτη διαφορά.
Ραούλ Β΄ των Λουζινιάν

Βιογραφία

Ήταν ο μόνος γιος του Ραούλ Α΄ των Λουζινιάν κυρίου του Ισουντάν και της Αλίκης κόμισσας του Ε, κόρης του Αμελίν των Ανζού κόμη του Σάρρεϋ. Η Αλίκη ήταν το μόνο τέκνο που επέζησε και κληρονόμησε το Ε και το Χάστινγκς από τον πατέρα της Αμελίν, νόθο γιο του Γοδεφρείδου Ε΄ κόμη του Ανζού.
Πολιτισμός του Κοσσυφοπεδίου

Ο Πολιτισμός του Κοσσυφοπεδίου αναφέρεται στον πολιτισμό του Κοσσυφοπεδίου και κυρίως των Αλβανών και Σέρβων. Περιλαμβάνει την αρχαία κληρονομιά, την αρχιτεκτονική, τη λογοτεχνία, τις εικαστικές τέχνες, τη μουσική, τον κινηματογράφο, τον αθλητισμό και την κουζίνα του Κοσσυφοπεδίου. Λόγω της ιστορίας και γεωγραφίας της περιοχής, αντιπροσωπεύει ένα μείγμα από διαφορετικές πολιτιστικές σφαίρες, κυρίως του δυτικού και ανατολικού πολιτισμού. 
Η κοινωνία του Κοσσυφοπεδίου έχει υποστεί σημαντικές αλλαγές κατά τους τελευταίους αιώνες, με μία από τις πιο αξιοσημείωτες αλλαγές να είναι η αύξηση του επιπέδου της κοσμικότητας. Η εθνική ταυτότητα περιστρέφεται περισσότερο γύρω από τη γλώσσα και τον πολιτισμό παρά τη θρησκεία.
Η χώρα κατέχει ένα από τους μεγαλύτερους πολιτιστικούς θησαυρούς της περιοχής. Ωστόσο, τουλάχιστον 571 καταγεγραμμένα αντικείμενα "δανείστηκαν" στη Σερβία το 1998 και άλλα 677 αρχαιολογικά ευρήματα δανείστηκαν το 1999, σε μια εποχή κατά την οποία η αυτονομία του Κοσσυφοπεδίου ήταν ντε φάκτο ανύπαρκτη. Τα αντικείμενα δεν επιστράφηκαν ποτέ μετά την ανεξαρτησία του Κοσσυφοπεδίου το 2008.
Θεσσαλονίκη της Μακεδονίας

Ετυμολογία

O βασιλιάς της Μακεδονίας Φίλιππος Β´, για να εορτάσει την ημέρα γέννησης της κόρης του, η οποία συνέπιπτε με την νίκη των στρατευμάτων του το 353 π.Χ., μεταξύ του μακεδονικού στρατού και της Θεσσαλικής Συμμαχίας στη σημαντική μάχη του Κρόκιου Πεδίου στη Θεσσαλία εναντίον των Φωκιέων, φέρεται να ονόμασε την νεογέννητη κόρη του "Θεσσαλονίκη", από το Θεσσαλών + Νίκη.

Ονομασία της πόλης

Μετά τον θάνατο του Αλέξανδρου το 323 π.Χ., και τους πολέμους των διαδόχων που ακολούθησαν, το 315 με 316 π.Χ. ο Κάσσανδρος ίδρυσε νέα πόλη στο μυχό του Θερμαϊκού κόλπου, δίνοντας της το όνομα της συζύγου του και ονομάζοντας την Θεσσαλονίκη.
Γριγράκι

Γενικά

Το εργαλείο αυτό χρησιμοποιείται μόνο από σκάφος κυρίως για μικρά βάθη (ρηχοπατιές) και ιδίως σε απάγκιους όρμους - κόρφους στην αλιεία αφρόψαρων αλλά και βυθόψαρων (πατόψαρων) πλην πετρόψαρων, όπως π.χ. σπάρους, κέφαλους, μαρίδες, μανάλια κ.λπ.

Το γριγράκι διαφέρει από το γριγρί κατά το μήκος και το πλάτος (ύψος) του και στο χρόνο χρήσης, δηλαδή μόνο κατά τη διάρκεια της ημέρας.

Περιγραφή

Το δίχτυ του εργαλείου αυτού φέρει στη μία κατά μήκος πλευρά σχοινί περασμένο σε διάτρητους φελλούς, ή προσδεμένους σ΄ αυτό κατά διαστήματα μικρούς πλωτήρες στην δε έτερη πλευρά ομοίως σχοινί χοντρότερο που φέρει διάφορα βάρη, συνηθέστερα μολύβδινα, και κατά διαστήματα κρίκους (κοινώς χαλκάδες ή κουλούρια) μέσα από τους οποίους διέρχεται συρματόσχοινο. Κατά τη ρίψη του διχτυού (καλάρισμα) τούτο λαμβάνει κάθετη διάταξη ως προς το επίπεδο του βυθού ως δίχτυνο πέτασμα με τους φελλούς πάνω και τα βάρη κάτω. Το δε καλάρισμα γίνεται κυκλικά έτσι ώστε το τέλος του διχτυού να φθάσει στο αρχικό σημείο ρίψης έχοντας συμπληρώσει ένα κύκλο με μήκος περιφέρειας όσο το μήκος του εργαλείου. Όταν αυτή η κίνηση ολοκληρωθεί αρχίζει το λεγόμενο στιγγάρισμα δηλαδή το κλείσιμο του κάτω μέρους του διχτυού τραβώντας με βίντσι το συρματόσχοινο που φέρεται μέσα από τους κρίκους και παράλληλα και το σχοινί που φέρει τους φελλούς όπου και τελικά γίνεται η ανέλκυση του εργαλείου στο σκάφος μαζί με το αλίευμα.

Συνεπώς βασικό στοιχείο της χρήσης του είναι το σκάφος απ΄ όπου επιχειρείται να φέρει ανέμη και βίντσι.

Προδιαγραφές

Όπως αναφέρθηκε στην αρχή το εργαλείο αυτό είναι επαγγελματικό, συνεπώς είναι απαγορευτική η χρήση του . Ομοίως και το σκάφος από το οποίο επιχειρείται η δια του εργαλείου αυτού αλιεία πρέπει να είναι εφοδιασμένο με σχετική άδεια επαγγελματικής αλιείας. Πρώτος νόμος που καθόριζε τις διαστάσεις του γριγρακιού ήταν το Βασιλικό Διάταγμα με ημερομηνία 15 Αυγούστου του 1958 σύμφωνα με το οποίο δεν έπρεπε να υπερβαίνει σε μήκος τις 150 οργιές, σε ύψος τις 15 οργιές, το μήκος ματιού (από κόμβο σε κόμβο) όχι μικρότερο των 22 χιλιοστομέτρων καθώς επίσης η χρήση του από δύσεως ηλίου μέχρι ανατολής. Γενική δε απαγόρευσή της χρήσης του ίσχυε όλο το τρίμηνο του Θέρους. Στο ίδιο διάταγμα περιλαμβάνονταν επίσης και ιδιαίτερες κατά τόπους απαγορεύσεις καθ΄ όλο το έτος που αφορούσαν διάφορους κόλπους (Ελευσίνας, Ευβοϊκού, Θερμαϊκού, Μαλλιακού, Μεσολογγίου (λιμνοθάλασσα), Πόρτο-Λάγο και σε εκβολές ποταμών.
Πιέτρο Α΄ Ορσεόλο

Δόγης της Βενετίας

Ο Πιέτρο Α΄ Ορσεόλο γεννήθηκε στο Ούντινε και ανήκε σε μια από τις ισχυρότερες οικογένειες της Βενετίας, ήταν απ'ευθείας απόγονος των πρώτων δόγηδων της Δημοκρατίας Τεοντάτο και Όρσο. Σε ηλικία 20 ετών έγινε διοικητής του Βενετσιάνικου στόλου αφού πήρε πρώτα πολλές διακρίσεις σαν απλός στρατιώτης σε εκστρατείες εναντίον των πειρατών στην Δαλματία, ήταν πάντα πιστός στην Καθολική Εκκλησία. Ο δόγης Πιέτρο Δ΄ Καντιάνο δολοφονήθηκε σε επανάσταση επειδή προσπάθησε να δημιουργήσει κληρονομική μοναρχία (976), ο Καμαλδολέζος μοναχός και Καρδινάλιος Πιέτρο Νταμιάν αναφέρει ότι ήταν ο ίδιος ο Πιέτρο Ορσεόλο πρωταγωνιστής αλλά αυτό δεν έχει αποδειχτεί. Ο Πιέτρο Α΄ Ορσεόλο σε οποιαδήποτε περίπτωση ήταν ο διάδοχος του, η σύζυγος του και δόγισσα ήταν η Φελίτσια Μαλιπιέρο.
Σαν Δόγης της Βενετίας ο Πιέτρο Α΄ Ορσεόλο ήταν αποφασισμένος να αποκαταστήσει την τάξη στην Δημοκρατία της Βενετίας και έδειξε τεράστια φροντίδα για την χήρα του προηγούμενου δόγη, έχτισε νοσοκομεία για τις χήρες, τα ορφανά και τους προσκυνητές. Ανακατασκεύασε την Βασιλική του Αγίου Μάρκου και τα ανάκτορα των δόγηδων που είχαν καταστραφεί στην επανάσταση μαζί με το μεγαλύτερο τμήμα της πόλης.

Παραίτηση

Σε δύο χρόνια μετά την εκλογή του αιφνίδια χωρίς να ειδοποιήσει κανέναν ούτε την γυναίκα του και τα παιδιά του δραπέτευσε μεσάνυχτα από την Βενετία με τον ηγούμενο Γκουαρίν και άλλους δυο Βενετούς στο Βενεδίκτινο αβαείο του Σαιντ Μισέλ ντε Κούξα στην Πράντα της νότιας Γαλλίας.
Ο Πιέτρο Α΄ Ορσεόλο αποφάσισε να ζήσει σαν ασκητής μόνο με τα απαραίτητα, αφού πέρασε λίγα χρόνια στο αβαείο με παρότρυνση του Αγιου Ρόμουαλντ (951 - 1027) κατέφυγε σε ένα δάσος και έζησε σαν ερημίτης επτά χρόνια μέχρι τον θάνατο του. Το σώμα του μεταφέρθηκε για ταφή στο μικρό χωριό Πράντα στην νότια Γαλλία. Σε 40 χρόνια μετά τον θάνατο του (1027) αναγνωρίστηκε Άγιος από την τοπική επισκοπή.

Αγιοποίηση

Ο Πέτρο Α΄ Ορσεόλο εορτάζεται σαν Άγιος από την Καθολική εκκλησία, αγιοποιήθηκε από τον πάπα Κλήμη ΙΒ΄ που τοποθέτησε την εορτή του στις 14 Ιανουαρίου. Η ημερολογιακή μεταρρύθμιση μετέφερε την εορτή του στις 10 Ιανουαρίου την ημέρα του θανάτου του αλλά οι Καμαλδολέζοι εορτάζουν την μνήμη του στις 19 Ιανουαρίου.

Διαδοχή

Τον διαδέχτηκε ο Βιτάλε Καντιάνο γιος του προκατόχου του Πιέτρο Δ΄ Καντιάνο, γιος του ήταν ο μετέπειτα δόγης Πιέτρο Β΄ Ορσεόλο.
Βουλευτικές εκλογές στην Ισημερινή Γουινέα (2017)

Βουλευτικές εκλογές διεξήχθησαν στην Ισημερινή Γουινέα στις 12 Νοεμβρίου 2017. Το κυβερνών Δημοκρατικό Κόμμα της Ισημερινής Γουινέας κέρδισε όλες τις έδρες της Βουλής των Αντιπροσώπων, κάθε έδρα στη Γερουσία και τον έλεγχο του κάθε τοπικού συμβουλίου.

Εκλογικό σύστημα

Τα 100 μέλη της Βουλής των Αντιπροσώπων εκλέγονται από κλειστή λίστα με αναλογική εκπροσώπηση σε πολυεδρικές περιφέρειες με βάση τις 19 εκλογικές περιφέρειες με ένα εκλογικό όριο του 10%. Από τα 70 μέλη της Γερουσίας, 55 εκλέγονται στις ίδιες 19 εκλογικές περιφέρειες, επίσης, από κλειστή λίστα με αναλογική εκπροσώπηση και με ένα εκλογικό όριο του 10%. Επιπρόσθετα άλλα 15 μέλη διορίζονται.
Πρίμπισλαβ του Μεκλεμβούργου

Βιογραφία

Ήταν ένας από τους τρεις γιους του Νίκλοτ ηγεμόνα των Οβοτριτών. Το 1160 ο Βάλντεμαρ Α΄ της Δανίας και ο Ερρίκος ο Λέων δούκας της Σαξονίας & Βαυαρίας ενώθηκαν σε εκστρατεία εναντίον του Νίκλοτ και τον σκότωσαν. Οι περιοχές του μοιράστηκαν μεταξύ των Σαξόνων ευγενών, εκτός του φρουρίου Βέρλε επί του Βάρνοβ, κοντά στο Ροστόκ, από όπου ο Πρίμπισλαβ και ο αδελφός του Βέρτισλαβ συνέχιζαν να πολεμούν εναντίον του Ερρίκου.
Οι γιοί του Νίκλοτ μηχανεύτηκαν μία ευρεία εξέγερση εναντίον της Σαξονικής εξουσίας το 1163. Ενώ ο Βέρτισλαβ και πολλοί Σλάβοι ευγενείς ήταν φυλακισμένοι από τον Ερρίκο κατά την πολιορκία του Βέρλε, ο Πρίμπισλαβ κατέστρεφε πρώην κάστρα των Οβοτριτών, όπως το Μεκλεμβούργο, στο οποίο όλοι οι άρρενες Φλαμανδοί υπερασπιστές του σφαγιάστηκαν· ο Πρίμπισλαβ κατέλαβε το Μάλχοβ και το Κέτσιν. Τελικά ο Ερρίκος μετά από πολλή αιματοχυσία κατέστειλε την εξέγερση και απαγχόνησε τον Βρέτσιλαβ δημόσια στο Μάλχοβ. Με την υποστήριξη του Δανικού Ναυτικού ο στρατός της Σαξονίας νίκησε τους Σλάβους στην αιματηρή μάχη του Βέρχεν το 1164. Ο Πρίμπισλαν διέφυγε στην Πομερανία, αλλά αργότερα επέδραμε στις κομητείες του Σβερίν και του Ράτσεμπουρκ.
Ο Κιστερκιανός ιεραπόστολος Μπέρνο Άμελουνκσμπορν έπεισε τον Πρίμπισλαβ να λάβει το μέρος των Χριστιανών και να εναντιωθεί στους παγανιστές Σλάβους. Ο Ερρίκος, όταν συγκρούστηκε με τους Σάξονες ευγενείς, έκανε τον Πρίμπισλαβ σύμμαχό του και τον απεκατέστησε στην εξουσία το 1167 ως πρίγκιπα του Μεκλεμβούργου, Κεσίν & Ροστόκ· η κομητεία του Σβερίν έμεινε σε Φραγκο-Σαξονικό έλεγχο. Έτσι ο Πρίμπισλαβ έγινε ιδρυτής της Σλαβικής δυναστείας του Μεκεμβούργου, που κράτησε την εξουσία ως το 1918. Αντίθετα οι δυτικότερες γαίες των Πολάμπιαν Σλάβων (του Έλβα = Λάμπε στα σλαβικά) και Βάγκριαν (ανατολικού Χόλσταϊν) Σλάβων κατελήφθησαν από Σάξονες κυριάρχους.
Το έτος μεταστροφής του Πρίμπισλαβ στον Χριστιανισμό είναι συζητήσιμο: πριν το 1160 που απεβίωσε ο πατέρας του ή το 1167 που ανέλαβε εξουσία. Ως σύμμαχος του Ερρίκου δούκα της Σαξονίας πολέμησε εναντίον του παγανιστή Ράνι του Ρύγκεν. Ίδρυσε τη μονή του Ντόμπεραν το 1171 και χάρισε γαίες στην επισκοπή του Σβερίν. Το επόμενο έτος έκανε προσκύνημα στην Ιερουσαλήμ με τον Ερρίκο. Πάντρεψε τον γιο του με τη Ματίλντα, νόθη κόρη του Ερρίκου. Σε κονταρομαχία (τουρνουά) στην Αυλή του Ερρίκου στο Λύνεμπουρκ πληγώθηκε και απεβίωσε. Το σώμα του τάφηκε αρχικά στο ναό του Αγ. Μιχαήλ στο Λύνεμπουρκ, αλλά το 1219 ο γιος του το μετέφερε στο Ντόμπεραν Μίνστερ, που μόλις είχε ολοκληρωθεί.
Sonic Origami

Τραγούδια

1. Between Two Worlds (Box, Lanzon) - 6:29

2. I Hear Voices (Bolder) - 3:55

3. Perfect Little Heart (Box, Lanzon) - 5:17

4. Heartless Land (Box, P. Lanzon. M. Lanzon) - 4:44

5. Only the Young (Bolder) - 4:43

6. In the Moment (Box, Lanzon) - 6:23

7. Question (Box, Lanzon) - 5:26

8. Change (Box, Lanzon) - 6:02

9. Shelter from the Rain (Bolder) - 6:10

10. Everything in Life (Box, Lanzon, Bolder, Kerslake) - 3:15

11. Acroos the Miles (Peterik, Sullivan) - 5:13

12. Feels Like (Box, Lanzon) - 4:37

13. The Golden Palace (Box, Lanzon) - 8:29

14. Sweet Pretender (Bolder) - 4:50

Μέλη των Uriah Heep

Το "Sonic Origami" ηχογραφήθηκε από τους εξής μουσικούς:
Μπέρνι Σο - φωνητικά
Μικ Μποξ - κιθάρα
Φιλ Λανζόν - πλήκτρα
Τρέβορ Μπόλντερ - μπάσο
Λι Κέρσλεηκ - τύμπανα
Κωνσταντίνος Παπαπέτρου

Βιογραφικά στοιχεία

Γεννήθηκε στις Ερυθρές Αττικής στις 12 Φεβρουαρίου 1936. Το 1954 εισήχθη πρώτος στην Θεολογική σχολή του Πανεπιστημίου Αθηνών από την οποία αποφοίτησε με βαθμό πτυχίου «Άριστα» το 1959. Το 1961 μετέβη στο (δυτικό) Βερολίνο για να συνεχίσει τις σπουδές του στη Συστηματική θεολογία στο εκεί Ελεύθερο Πανεπιστήμιο (Freie Universität). Μεταξύ 1964 και 1966 δίδαξε στην Ανώτατη Εκκλησιαστική Σχολή του Βερολίνου και τελικά αναγορεύθηκε διδάκτωρ Φιλοσοφίας του Ελεύθερου Πανεπιστημίου του Βερολίνου το 1969 με την εργασία «Περί των ανθρωπολογικών ορίων της Εκκλησίας. Ένα φιλοσοφικοθεολογικό σχεδίασμα στο θέμα "δίκαιος και άδικος εν ταυτώ" εξ ορθοδόξου-καθολικής επόψεως». Το 1970 έλαβε διδακτορικό δίπλωμα θεολογίας από το Πανεπιστήμιο Αθηνών με την εργασία «Η αποκάλυψις τού Θεού και η γνώσις αυτού. Κατά το υπόμνημα τού Κυρίλλου Αλεξανδρείας εις το κατά Ιωάννην ευαγγέλιον», ενώ ένα χρόνο αργότερα εξελέγη στην ίδια σχολή υφηγητής της Απολογητικής με την εργασία «Η ουσία της Θεολογίας. Συστηματική μελέτη επί ενός πατερικού ερμηνευτικού έργου». Το 1976 έγινε τακτικός καθηγητής στην έδρα της Απολογητικής και της Εγκυκλοπαιδείας της Θεολογίας. Τα μαθήματα αυτά καθώς και κατ’ ανάθεσιν το μάθημα της Φιλοσοφίας δίδαξε έκτοτε και μέχρι την συνταξιοδότησή του το 2003 ανελλιπώς. 
Απεβίωσε στις 22 Σεπτεμβρίου 2007, από καρκίνο σε νοσοκομείο της Αθήνας.
Σρέτνιτσε

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!